- మార్కు
- <
- 11
- >

11
యేసు యెరూసలేమ్ పట్నుమ్‍క ఉట్ట అయ్‍లిసి
(మత్త 21:1-11; లూకా 19:28-40; యోహా 12:12-19)
1 యేసు సిస్సుల్ తెన్ వట్టె గెచ్చ గెచ్చ, యెరూసలేమ్ పట్నుమ్‍క పాసి అయ్‍లి పొది, బేత్పగే బేతనియ మెంత గాఁవిలెచి పాసిచి *11:1 ‘ఒలీవ చెట్లె’ మెలె, జా దేసిమ్‍క ముక్కిమ్ జలి ఏక్ రగుమ్ పండ్లు. దస్సే కంక జయెదె, నెంజిలె తేల్ పేడుక జయెదె. జేఁవ్ రూకుల్‍క ఈంజ మెట్టక నావ్ తిఁయ అస్తి.ఒలీవ మెట్టయ్ పాఁవిలి పొది, యేసు జోచ సిస్సుల్‍తె దొగులక బుకారా, 2 “తుమ్‍చి మొక్మె తిలి గఁవ్వి గెచ్చ పెస, చి బేగి బంద తిలి గాడ్దె పిల్ల ఏక్ డీసెదె. జాచి ఉప్పిరి కేన్ మాన్సు కెఁయఁ కి వెసుక నేతయ్. జాక యిప కెర ఉదడ ఆన. 3 కొన్సొ జలెకు తుమ్ కిచ్చొక దస్సి కెర్తసు?” మెన సంగిలెగిన, “ఇన్నెతెన్ ప్రబుక కామ్ అస్సె. కామ్ జలి బేగి ఇత్తల్‍తొ అన్నె బే బేగి తెద్రయెదె, మెన సంగ” మెన సిస్సుల్‍క యేసు సంగ, తెద్రయ్‍లన్.
4 జలె, జో సంగిలిస్‍తె జేఁవ్ గెతికయ్, ఏక్ వీదె ఏక్ గుమ్ముమె బంద తిలి ఏక్ గాడ్దె పిల్ల జోవయింక డీసిలి. 5 జేఁవ్ జాక యిపితె తతికయ్, జా వీదె టీఁవొ జా తిల మాన్సుల్, “తుమ్ కిచ్చొక జా గాడ్దె పిల్లక యిపితసు?” మెన జోవయింక పుసిల. 6 జేఁవ్ పుసితికయ్, యేసు సంగిలి రితి సిస్సుల్ సంగిల. జేఁవ్ మాన్సుల్, “దస్సి జలె, దెర గెచ్చ!” మెన సెలవ్ దిల.
7 సిస్సుల్ జా గాడ్దె పిల్లక యేసుతె ఉదడ ఆన, జోవయించ దుప్పట్లు గట్ర గాడ్దెచి ఉప్పిరి గలిల, చి యేసు వెగ వెసిలన్. 8 పిమ్మట్ ఒగ్గర్‍జిన్ మాన్సుల్ జోవయించ దుప్పట్లు గట్ర వటె వటె అంతిర్ల. అన్నె సగుమ్‍జిన్ వాట్ సొడిచ బట్టిలె తిల చెట్లె కండిల రొడ్డల్ మట్టల్ ఆన, వట్టె అంతిర్ల. 9 దస్సి అంత్ర అంత్ర, పుర్రెతొ గెతస పడ్తొ గెతస “జొఒర, జొఒర!” మెలి అర్దుమ్ తెన్ “ఓసన్న, ఓసన్న!” మెన, “దేముడు ప్రబుచి నావ్ తెన్ జెతొసొక ఓసన్న! 10 అమ్‍చొ దావీదు పూర్గుమ్‍చొ తెన్ మొదొల్ జలి †11:10 యేసుచి రాజిమ్‍క ‘ఈంజ లోకుమ్‍చి రగుమ్‍చి’ మెన ప్రెజల్ ఉచర్త తిల. ఈంజ లోకుమ్‍చ జోవయించ బాదల్ తెంతొ, జోవయింక ఆక్రమించుప కెర్లస తెంతొ రచ్చించుప కెరెదె మెన ఉచర్తె తిల, గని జోవయించి రాజిమ్ జోవయించి రచ్చన ముక్కిమ్‍క ఆత్మ రగుమ్‍చి మెన నేన్‍తి.రాజిమ్ ముక్కిమ్ జా అన్నె బార్ జతిస్‍క జొఒర! ఎత్కిచి కంట ఉప్పిర్‍చి టాన్‍తె తిలొసొక ఓసన్న!” మెన కేకుల్ గల్తె తిల.
11 జలె, యేసు యెరూసలేమ్‍తె పాఁవ, దేముడుచి గుడితె గెచ్చ, పెస, సుట్టునంత అంకి గల, ఎత్కి దెక, సాంజ్ జలి రిసొ అన్నె బార్ జా, బారజిన్ సిస్సుల్ తెన్ బేతనియ గఁవ్వి అన్నె ఉట్ట గెల.
అంజూరుమ్ రూకుక యేసు సాపెన గల కెర్లిసి
(మత్త 21:18-19)
12 అన్నెక్ దీసి, జేఁవ్ బేతనియ గఁవ్వి తెంతొ యెరూసలేమ్‍తె అన్నె గెతె తత్తికయ్, యేసుక చూ కెర్లి. 13 జలె అక్డల్ తిలి ఏక్ ‡11:13 బొడ్డ పండ్లు రిత పండ్లు దసొ రూక్‍తె దెరుల. రూకు మాములుమ్ చెంగిల్‌చి జలె, అక్డల్ దెర్లి పొది పండ్లు కి దెర తంక.అంజూరుమ్ రూకుక దెకిలన్. జలె, జో రూక్‍తె పండ్లు దెర అస్తి గే నాయ్ గే మెన దెకుక గెలొ. అక్కుడ్‍లీ గని అన్నె కిచ్చొయ్ నాయ్. కిచ్చొక మెలె, జా రూక్‍తె జా కాలుమ్ పండ్లు దెర్తి నాయ్. 14 యేసు జలె, జో రూకుక, “అప్పె తెంతొ తుచి తెంతొ కో కి పండ్లు కతు నాయ్” మెన రూకుక సంగిలన్. జో సంగిలిసి జోచ సిస్సుల్ సూన్ల.
దేముడుచి గుడితె గెచ్చ వికితసక గోల కెర్లిసి
(మత్త 21:12-17; లూకా 19:45-48; యోహా 2:13-22)
15 తెదొడి జేఁవ్ యెరూసలేమ్‍తె పాఁవ కెర, యేసు దేముడుచి గుడితె పెస, దేముడుచి గుడిచి తెడి కిచ్చొ కిచ్చొ వికితసక గెంతసక దెక, జోవయింక ఉదడుక దెర, §11:15 అర్పితుమ్ దెత పిట్టల్ గట్ర గెనుక జలె, జోవయింక ఆక్రమించుప కెర్లి రోమ్ దేసిమ్‍చి ప్రబుతుమ్‍చి డబ్బుల్ దిలె నెంజె. జేఁక, జోవయించి డబ్బుల్ పల్టవన, దేముడుచి గుడితె కామ్‍క జెతికయ్ రగుమ్ డబ్బుల్‍కయ్ పిట్టల్ గట్ర గెనుక, నెంజిలె దేముడుచి గుడిక డబ్బుల్ దెంక. డబ్బుల్ పల్టయ్‍తస నాయిమ్ నెంజిల్‍చి ఎదిలి లాబుమ్ కి కెరనుల.డబ్బుల్ పల్టయ్‍తసచ బల్లల్, అర్పితుమ్ దెత పార్వ పిట్టల్ వికితసచ బల్లల్ సేడవ దా, 16 కో కి, కిచ్చొ కి దేవులుమ్ వాటు వయ నెంక కి ఒప్పె నాయ్. 17 దస్సి కెర తా,
“ ‘దేసిమ్‍లు ఎత్కిచ మాన్సుల్ అంచితె జెతి రితి, అంచి గేరు ప్రార్దన కెర్తి గేరు జా, దస్సే తవుస్.’
మెన దేముడుచి కొడొతె రెగ్డవ అస్సె. తూమ్ జలె, జాక చోర్లు జితొ గేరు జతి రితి ఈంజొ దేముడుచి గుడిక మార్సుప కెర అస్సుస్” మెన సంగిలన్. 18 వెల్లెల పూజర్లు, మోసే తెన్ దేముడు దిలి ఆగ్నల్ సికడ్తస సూన కెర, పిమ్మట్ జొయ్యి కెర్తి బోదనక సర్ద తెన్ సూన ప్రెజల్ ఎత్కిజిన్ ఆచారిమ్ జతతి మెన దెక, జో యేసు వెల్లొ జయెదె మెన బియఁ కెర, “జోక కీసి మారుమ” మెన కుట్ర ఉచరన్ల. 19 సాంజ్ జతికయ్, యేసు పట్నుమ్ తెంతొ అన్నె బార్ జలొ.
20 పెందలె, యేసు సిస్సుల్ అన్నె యెరూసలేమ్‍తె గెతె తతికయ్, వట్టె జో అంజూరుమ్ పండ్లు రూకుక దెకిలె, చెర్రొ తెంతొ మొదొల్ జా ఒండి సుకా గెచ్చ అస్సె. 21 సుకాగెలిస్ దెక, జో రూకుక యేసు సంగిలి కోడు ఏదస్ట కెర, పేతురు, “గురుబాబు, ఆదె! తుయి సాపెన దిలొ రూకు సుకా గెచ్చ అస్సె” మెన సంగిలన్. 22 యేసు సిస్సుల్‍క దెక కిచ్చొ సంగిలన్ మెలె, “దేముడుచి ఉప్పిరి తుమ్ నముకుమ్ తియన. 23 తుమ్‍క ఆఁవ్ కిచ్చొ కచితుమ్ సంగితసి మెలె, ఈంజ మెట్టక జవుస్ దెక, ‘ఓ మెట్ట, ఉట్కి జా సముద్రుమ్‍తె గలి జా’, మెన పెట్టితె కిచ్చొ అన్మానుమ్ నెంతె తా, పూర్తి నంపజా నెరవెర్సుప జయెదె మెన, కొన్సొ జలెకు సంగెదె గే, జయ్యి జోచి రిసొ ప్రబు జర్గు కెరెదె మెన తుమ్‍క ఆఁవ్ కచితుమ్ సంగితసి. 24 జాకయ్ తుమ్‍క ఆఁవ్ కిచ్చొ మెంతసి మెలె, ప్రార్దన కెర్తె పొది తుమ్ కిచ్చొ సంగిలే కి, ‘జా అమ్‍క దొర్కు జలి’ మెన తుమ్ నంపజా, చి కచితుమ్ తుమ్‍క దొర్కు జయెదె. 25 గని ప్రార్దన కెర్తె పొది తుమ్‍క కిచ్చొ బుద్ది తంక మెలె, తుమ్‍తె ఎక్కిలొ అన్నెక్లొక కిచ్చొ జవుస్ అల్లర్ కెర తిలెగిన, అల్లర్ కెర్లొసొక, జో అల్లర్ సేడ్లొసొ చెమించుప కెరుక అస్సె. తుమ్ దస్సి ఎక్కిలొక ఎక్కిలొ చెమించుప కెర్లె, పరలోకుమ్ తిలొ తుమ్‍చొ అబ్బొ జలొ దేముడు తుమ్‍క చెమించుప కెరెదె. 26 *11:26 గ్రీకు బాస తెన్ ఈంజ మత్తెలి రెగిడ్ల సగుమ్ పుస్తకల్‍తె 26 నంబర్ కోడు తయె నాయ్.తుమ్ అన్నెక్లొ మాన్సుల్‍క చెమించుప నే కెర్లెగిన, దస్సి పరలోకుమ్ తిలొ అబ్బొ జలొ దేముడు తుమ్‍క చెమించుప కెరె నాయ్” మెన యేసు సికడ్లన్.
యేసుక అన్నె పరిచ్చ కెర్లిసి
(మత్త 21:23-27; లూకా 20:1-8)
27 జలె, యెరూసలేమ్‍తె అన్నె పాఁవిలి. యేసు దేముడుచి గుడితె అన్నె గెచ్చ ఒత్త బుల్తె తతికయ్, వెల్లెల పూజర్లు, మోసే తెన్ దేముడు దిలి ఆగ్నల్ సికడ్తస, అన్నె సగుమ్‍జిన్ వెల్లెల మాన్సుల్ కి, జోతె జా కెర, 28 “తుయి కెర్త కమొ కెరుక, తుయి బోదన కెరుక తుక కిచ్చొ అదికారుమ్ అస్సె? కొన్సొ తుక అదికారుమ్ దిలన్?” మెన జోక పుసిల. 29 జాకయ్ యేసు జోవయింక, “ఆఁవ్ కి తుమ్‍క ఏక్ కోడ్ పుసిందె. తుమ్ చెంగిల్ జబాబ్ సంగిలె, ఆఁవ్ కిచ్చొ అదికారుమ్‍క ఇసి కెర్తసి గే, ఆఁవ్ కి తుమ్‍క సంగిందె. 30 జలె, యోహాను బాప్తిసుమ్ దెతె తిలిస్‍చి అదికారుమ్ కేనె తెంతొ చి? పరలోకుమ్ తెంతొ చి గే, మాన్సు తెంతొ చి గే, తుమ్ సంగ” మెన వెల్లెల మాన్సుల్‍క యేసు పుసిలన్.
31 దస్సి పుసితికయ్, జేఁవ్ వెల్లెల మాన్సుల్ కీసి జల మెలె, ఎక్కిలొ తెన్ ఎక్కిలొ బమ్మ తెన్ లట్టబన, ఇసి మెంతె తిల, “ ‘పరలోకుమ్ తెంతొ చి’ మెన అమ్ సంగిలెగిన, దస్సి జలె, తుమ్ కిచ్చొక జోక నంప కెర్సు నాయ్?” మెన అమ్‍క సంగెదె. 32 “ ‘మాన్సు తెంతొ చి’ మెన సంగుక నెంజె” మెన ఉచర్లస. కిచ్చొక మెలె, ‘యోహాను నిజుమి దేముడుచి కబుర్ ఆన్లొసొ’ మెన ప్రెజల్ ఎత్కిజిన్ నంపజా అస్తి మెన జేఁవ్ వెల్లెల మాన్సుల్ ప్రెజల్‍క బితె తిల. 33 జాచి రిసొ “నేనుమ్” మెన జబాబ్ సంగిల. జేఁవ్ దస్సి సంగితికయ్, యేసు జోవయింక “దస్సి జలె, కేన్ అదికారుమ్‍క ఆఁవ్ అంచ కమొ కెర్తసి గే, ఆఁవ్ తుమ్‍క సంగి నాయ్” మెన సంగ ముద్దొ కెర్లన్.

- మార్కు
- <
- 11
- >

*11:1 11:1 ‘ఒలీవ చెట్లె’ మెలె, జా దేసిమ్‍క ముక్కిమ్ జలి ఏక్ రగుమ్ పండ్లు. దస్సే కంక జయెదె, నెంజిలె తేల్ పేడుక జయెదె. జేఁవ్ రూకుల్‍క ఈంజ మెట్టక నావ్ తిఁయ అస్తి.

†11:10 11:10 యేసుచి రాజిమ్‍క ‘ఈంజ లోకుమ్‍చి రగుమ్‍చి’ మెన ప్రెజల్ ఉచర్త తిల. ఈంజ లోకుమ్‍చ జోవయించ బాదల్ తెంతొ, జోవయింక ఆక్రమించుప కెర్లస తెంతొ రచ్చించుప కెరెదె మెన ఉచర్తె తిల, గని జోవయించి రాజిమ్ జోవయించి రచ్చన ముక్కిమ్‍క ఆత్మ రగుమ్‍చి మెన నేన్‍తి.

‡11:13 11:13 బొడ్డ పండ్లు రిత పండ్లు దసొ రూక్‍తె దెరుల. రూకు మాములుమ్ చెంగిల్‌చి జలె, అక్డల్ దెర్లి పొది పండ్లు కి దెర తంక.

§11:15 11:15 అర్పితుమ్ దెత పిట్టల్ గట్ర గెనుక జలె, జోవయింక ఆక్రమించుప కెర్లి రోమ్ దేసిమ్‍చి ప్రబుతుమ్‍చి డబ్బుల్ దిలె నెంజె. జేఁక, జోవయించి డబ్బుల్ పల్టవన, దేముడుచి గుడితె కామ్‍క జెతికయ్ రగుమ్ డబ్బుల్‍కయ్ పిట్టల్ గట్ర గెనుక, నెంజిలె దేముడుచి గుడిక డబ్బుల్ దెంక. డబ్బుల్ పల్టయ్‍తస నాయిమ్ నెంజిల్‍చి ఎదిలి లాబుమ్ కి కెరనుల.

*11:26 11:26 గ్రీకు బాస తెన్ ఈంజ మత్తెలి రెగిడ్ల సగుమ్ పుస్తకల్‍తె 26 నంబర్ కోడు తయె నాయ్.

© 2018 WBT