- మార్కు
- <
- 6
- >

6
నజరేతు గఁవ్విచ మాన్సుల్ యేసుక నే నంపజలిసి
(మత్త 13:53-58; లూకా 4:16-30)
1 యేసు ఒత్త తెంతొ ముల దా కెర, నజరేతు మెలి జోచి సొంత గఁవ్వి ఉట్ట జెతికయ్, జోచ సిస్సుల్ జోచి పట్టి అయ్‍ల. 2 బక్తి కెర్తి సెలవ్ కడన్లి *6:2 ఎత్కి సెన్వర్ యూదుల్‍క బక్తి కెర్తి సెలవ్ కడ దీసి జయెదె. జా దీసి జోవయించ సబ గెరలె గెచ్చ, దేముడుచి కొడొ సూన కెర, ఎత్కి అదికారుమ్ తిలొ దేముడుక బక్తి కెరుల. జోక ‘యెహోవ’ మెన నావ్ తయెదె. జా దీసి ‘కిచ్చొ కామ్ కెర నాయ్’ మెన జో ఎత్కి అదికారుమ్ తిలొ దేముడు సంగిలిస్‍క యూదుల్‍చ వెల్లెల మాన్సుల్ ప్రెజల్‍క జాడు వయడ్లి రితి కెర కామ్ నే కెర్తిస్‍చి రిసొ ఒగ్గర్ ఆగ్నల్ అఁవ్వి ఉచర అస్తి. ఇన్నె, దొన్ని ఎన్నులు కోడ్లిస్‍క ‘కామ్’ మెన నింద కెర్తతి.దీసి, ఒత్తచి సబ గెరి గెచ్చ, యేసు బోదన కెరుక దెర్లన్. జో సంగిలి బోదన సూన, ఒగ్గర్‍జిన్ మాన్సుల్ ఆచారిమ్ జా, “ఇసి బోదన ఇన్నెక కేనె తెంతొ అయ్‍లి? ఇన్నెక దిలి గ్యానుమ్ కీసిచి? కెద్ది అందుమ్‍చ వెల్లెల కమొ ఇన్నెచి అత్తి జర్గు జతతి! 3 గని ఈంజొ దార్‍చ కామ్ కెర్తొసొ జయెదె, మరియచొ పుత్తుసి గెద? యాకోబుక, యోసేక, యూదాక, సీమోనుక అన్నొసి జయెదె గెద? ఇన్నెచ బేన్సివొ ఇన్నె అమ్‍చి తెన్ అస్తి గెద?” మెన యేసుచి రిసొ అన్మానుమ్ జా నంప కెర్తి నాయ్.
4 జేఁవ్ దస్సి అన్మానుమ్ జతికయ్, “కేన్ జవుస్ మాన్సు దేముడుచి కబుర్ ఆన్‍తొసొ జలె, జోచి సొంత దేసిమ్‍చ మాన్సుల్, సొంత గెర్‍చ మాన్సుల్ జోక గవురుమ్ దెకిత్ నాయ్” మెన యేసు, జోవయించి అన్మానుమ్‍చి రిసొ సంగిలన్.
5 ఒత్తచ మాన్సుల్‍చి అన్మానుమ్‍చి రిసొ, జలె, ఒత్త యేసు కేన్ వెల్లొ కమొ కెరుక బెదిలన్ నాయ్. ఎక్కి సగుమ్‍జిన్ జబ్బు తిల మాన్సుల్‍క బోడి చడ చెంగిల్ కెర్లన్. 6 జా పలాన్‍చ మాన్సుల్‍చి అన్మానుమ్‍చి రిసొ ఆచారిమ్ జా, విసారుమ్ జలన్. గని, జా ప్రాంతుమ్‍చ గఁవ్విలె బుల బుల బోదన కెర్తె తిలన్.
సిస్సుల్‍క దొగుల దొగులక తెద్రయ్‍లిసి
(మత్త 10:1,5-15; లూకా 9:1-6)
7 ఒత్త తెంతొ, జేఁవ్ బారజిన్ సిస్సుల్‍క యేసు పాసి బుకారా కెర, జేఁవ్‍క దొగుల దొగులక గఁవ్విలె బులుక మెన తెద్రవుక దెర్లన్. తెద్రయిలి పొది, బూతల్‍క జేఁవ్ ఉదడ్తి రితి జోవయింక అదికారుమ్ దిలన్. 8 తెదొడి కిచ్చొ ఆడ్ర దిలన్ మెలె, “ప్రయానుమ్‍చి రిసొ టెక్నొ డండొ పిట్టవ, పోడి జలెకు, సెంచె జలెకు, కెరంటెచి బెల్టుచి జేబితె డబ్బుల్ జలెకు దెరన నాయ్. 9 జోడ్లు గలన, గని దొన్ని సొక్కల్ పోన. ఎక్కి సరి జతయ్” మెన సంగ. 10 అన్నె, “తుమ్ కేనె జలెకు పాఁవిలె పొది, కేన్ గెర్‍చ తుమ్‍క టాన్ దెవుల గే, జా గాఁవ్ తెంతొ ఉట్ట గెతె ఎదక జయ్యి గెరి బస జా తా. 11 గని, కేన్ టాన్‍తె జలెకు తుమ్‍క మరియాద కెర్తి నాయ్ గే, తుమ్‍చి కబుర్ సూనుక ఎద్గరె ఇస్టుమ్ జతి నాయ్ గే, తుమ్ ఒత్త తెంతొ ఉట్ట గెచ్చ. ఉట్ట గెతె పొది, ‘జేఁవ్ దస్సి జలి రిసొ, జేఁవ్ దేముడుచ నెంజితి’ మెలి రితి గుర్తుక తుమ్‍చ చట్టొచి దూడి పంప్డ గెలన” మెన యేసు సంగిలన్. 12 యేసు దస్సి అదికారుమ్ దా బులుక తెద్రయ్‍తికయ్, జేఁవ్ సిస్సుల్ దొగుల, దొగుల బార్ జా, “తుమ్ కెర్ల పాపల్‍చి రిసొ పెట్టి దుకుమ్ జా పాపుమ్ ముల్తి బుద్ది జా” మెన బోదన కెర బుల్తె తిల. 13 పడ్తొ, మాన్సుల్‍క దెర్ల ఒగ్గర్ బూతల్‍క ఉదడ గెల, చి ఒగ్గర్‍జిన్ జబ్బుల్ తిలసక బోడి తేల్ సువ దా యేసుచి నావ్ తెన్ జోవయింక చెంగిల్ కెర్ల.
హేరోదు రానొ యేసుచి రిసొ ఉచర్లిసి
(మత్త 14:1-12; లూకా 9:7-9)
14 యేసుచ కమొచి రిసొ హేరోదు మెలొ జా గలిలయ ప్రాంతుమ్‍క ఏలుప కెర్తొ రానొ కి సూన్లొ. జా ఒండి దేసిమి యేసుచి రిసొ ఎత్కిజిన్ సూన తిల. సగుమ్‍జిన్ జోక “బాప్తిసుమ్ దెతొ యోహాను అన్నె జీవ్ జా అస్సె, కిచ్చొగె, చి ఇస వెల్లొ కమొ కెర్తి సెక్తి జోచి పెట్టి అస్సె” మెంతె తిల. 15 అన్నె సగుమ్‍జిన్, “ఏలీయా పూర్గుమ్‍చొ జా తయెదె” మెంతె తిల. అన్నె సగుమ్‍జిన్, “దేముడుచ కబుర్లు పూర్గుమ్ సంగిలొ ఎక్కిలొ రితొ జయెదె. దసొచొ జా తయెదె” మెంతె తిల. 16 హేరోదు, మాత్రుమ్, సూన, కిచ్చొ ఉచర్లన్ మెలె, “ఆఁవ్ బోడి గండ కెరవ తిలొ యోహాను జా తయెదె. అన్నె జీవ్ జా అస్సె, కిచ్చొగె” మెన బియఁ గెలొ.
బాప్తిసుమ్ దెతె తిలొ యోహానుక హేరోదు మార తిలిసి
17 హేరోదు రానొ కిచ్చొక దస్సి బిలన్ మెలె, జోచొ పిలిప్ మెలొ బావొసిచి హేరోదియ మెలి తేర్సిక ఆనన హేరోదు జాక పెండ్లి జా తిలొ. 18 దస్సి, అన్నెక్లొచి తేర్సిక పెండ్లి జతికయ్, యోహాను హేరోదుక “తుచొ బావొదిసి తేర్సిక తుయి తియనుక నాయిమ్ నాయ్” మెన సంగితె తిలన్. జాక, హేరోదు యోహానుక జేలి కెరవ, జేల్‍తె గల బందవడ తిలన్. 19 జేల్‍తె గల తతికయ్, యోహానుచి ఉప్పిరి హేరోదియ కుస్సిదుమ్ తా, జోక మారుక ఆస జా అస్సె. గని నెత్రె. కిచ్చొక మెలె, 20 యోహాను, దేముడుచొ సత్తిమ్ సుదొ, నీతి సుదొ, మెన హేరోదు జాన కెర, జోక కిచ్చొ ప్రమాదుమ్ నే జతి రితి రకవ అస్సె. అన్నె, యోహాను సంగితి తీర్పుక హేరోదు బాద సేడ్లె కి, రోజుక సంతోసుమ్ తెన్ జోచి బోదన సూన్‍తె తిలన్.
21 జలె, జా మదెనె జా తేర్‍బోద యోహానుక కిచ్చొ కెరుక నెతిర్లె కి, ఆకర్‍క జోక మొరవుక అవ్‍కాసుమ్ అయ్‍లి. హేరోదుచి జెర్మున్ పండుగు దీసి జెతికయ్, జోచ మంత్రివొక, వెల్లెల మాన్సుల్‍క, చి గలిలయ ప్రాంతుమ్‍చ వెల్లెల మాన్సుల్ ఎత్కిజిన్‍క వెల్లి విందుతె రానొ బుకార్లొ. 22 జా విందు కెర్లి పొది, హేరోదియ మెలి జా తేర్‍బోదచి దువిసి విందుతె బుకార్లసచి నెడిమి జా నచిలి. హేరోదు, బుకార్లస, ఎత్కిజిన్ జా నచిలిసి మెన్స గెల, చి హేరోదు జా నాడిక, “కిచ్చొ ఇస్టుమ్ జస్తె గే అంక సంగు చి జయ్యి దెయిందె” మెన అన్నె, 23 “తుయి కిచ్చొ నఙిలె కి, అంచి రాజిమ్‍తె ఏక్ అర వాట నఙిలె కి, జయ్యి దెయిందె” మెన ఒట్టు గలన్లన్.
24 జలె, జా నాడి బార్ జా, అయ్యస్‍తె గెచ్చ, “ఆఁవ్ కిచ్చొ నఙుక?” మెన పుసితికయ్, అయ్యసి, “బాప్తిసుమ్ దెతొ యోహానుచి బోడి అంక దే మెన సంగు” మెన దువిస్‍క సంగిలి. 25 సంగిలి బేగి, జా నాడి హేరోదుతె నిగ జా, “బాప్తిసుమ్ దెతొ యోహానుచి బోడి ఏక్ పలెరుమ్‍తె అంక దే” మెన సంగిలి.
26 నాడి ఇసి సంగితికయ్, జో రానొ బలే దుకుమ్ జలెకి, జో గలన తిలి ఒట్టుచి రిసొ, విందుతె బుకార్లసచి మొక్మె జాక సంగిలిసి పిట్టవుక నెస కెర, 27 బేగి, “జోచి బోడి ఆను” మెన జమాను ఎక్కిలొక తెద్రయ్‍లన్. జో జమాను గెచ్చ, జేల్‍తె యోహానుచి బోడి గండ కెర, 28 పల్లెరుమ్‍తె ఆన, జా నాడిక దెతికయ్, జా నాడి అయ్యస్‍క నా దిలి. 29 జలె, యోహానుచ సిస్సుల్ సూన కెర, జా కెర, పీనుమ్ నఙన ఉక్కుల నా, మెస్నె రోవిల.
బారజిన్ సిస్సుల్ యేసుతె అన్నె ఉట్ట అయ్‍లిసి
(మత్త 14:13-21; లూకా 9:10-17; యోహా 6:1-14)
30 యేసు తెద్రయ్‍ల జోచ బారజిన్ సిస్సుల్ బోదన కెర కెర మాన్సుల్‍క చెంగిల్ కెర కెర, జోతె అన్నె బుల జా, జేఁవ్ కెర తిలిసి, బోదన కెర తిలిసి ఎత్కి జోక సంగిల. 31 జలె, ఒగ్గర్ ఒగ్గర్‍జిన్ మాన్సుల్ జోవయింతె జెంక గెచ్చుక జతె తిలి రిసొ, అన్నిమ్ కంక కి పుండితి సమయుమ్ దొర్కు నెంజితికయ్, యేసు సిస్సుల్‍క “జొమ్మ, తుమ్ గడియ పుండితి రిసొ, కేనెగె, మాన్సుల్ నెంజిలి టాన్‍తె బెద గెచ్చుమ” మెన సంగిలన్. 32 జేఁవ్ బార్ జా దోనితె వెగ, అన్నె కోయి నెంజిలి టాన్‍తె గెచ్చుక బార్ జల. 33 గని, జేఁవ్ బార్ జా ఉట్ట గెలిసి ఒగ్గర్‍జిన్ దెక, జోవయింక చిన, వేర వేర పట్నలె గఁవ్విలె తెంతొ బార్ జా నిగ, నిగ జోవయించి తొల్లితొ జేఁవ్ గెతె తిలిస్‍తె పాఁవిల.
పాఁచ్ వెయిల్‍జిన్ మాన్సుల్‍క యేసు అన్నిమ్ దిలిసి
34 యేసు జా ఒడ్డుతె పాఁవ, దోనితె తెంతొ ఉత్ర, ఒగ్గర్ ఒగ్గర్‍జిన్ జనాబ్ బెర అయ్‍లిసి దెక, ‘గొవుడు నెంజిల మెండల్ కీసి జా కేనె తెర్లె ఒత్తలి ఉట్ట గెతె తవుల గే దస్సి, ఈంజేఁవ్ ప్రెజల్ అస్తి’ మెన యేసు కన్కారుమ్ జా, ఈంజ ఎత్కి బోదన జోవయింక సికడుక దెర్లన్.
35 సాంజ్ జంక దెర్తికయ్, యేసుచ సిస్సుల్ జోతె జా కెర, “ఈంజ డొంగుర్ దేసిమ్. పొద్దు ఒగ్గర్ జలి, తొక్కి అస్సె. 36 ఈంజేఁవ్ ప్రెజల్ ఎత్కి ఈంజ పల్లల్‍చ గఁవ్విలె గెచ్చ, కిచ్చొ జవుస్ అన్నిమ్ గెనన్‍తి రిసొ ఇన్నెక తెద్రవు.” మెన సంగిల. 37 ఇసి సంగితికయ్, యేసు సిస్సుల్‍క కిచ్చొ జబాబ్ దిలన్ మెలె, “తూమ్ జోవయింక కిచ్చొ జవుస్ అన్నిమ్ దాస”. ఇసి యేసు సంగితికయ్, జేఁవ్ జోక, “జోవయింక అన్నిమ్ దెంక మెన †6:37 నెంజిలె, దొన్ పుంజొజిన్ మాన్సుల్‍క ఏక్ దీస్‍చి కూలి డబ్బుల్ దెతి ఎదిలి డబ్బుల్.దొన్ పుంజొ వెండ్లుచ పోడియొ గెనుక ఆమ్ గెచ్చుక గే?” మెంతికయ్, 38 యేసు జోవయింక, “తుమ్‍తె కెత్తి పోడియొ అస్తి గే, గెచ్చ దెక” మెలన్, చి జేఁవ్ గెచ్చ దెక జా కెర, “పాఁచ్ పోడియొ చి దొన్ని మొస్స అస్తి” మెన జోక సంగిల. 39 జో, జేఁవ్ జనాబ్‍క దెక, జోవయింక “తుమ్ ఎత్కిజిన్ వర్సవర్సల్ తెన్ బుఁయ్యె వెస” మెన జా చివ్వర్ బుఁయ్యె వెసడ్లన్. 40 జాకయ్ జేఁవ్ ఎక్కెక్ వర్సల్‍తె పుంజెక్ జిన్, యాబయ్‍జిన్ వెసితికయ్, 41 యేసు జేఁవ్ పాఁచ్ పోడియొ దొన్ని మొస్స దెర, ఆగాసుమ్ పక్క దెక, ‘ఈంజ తూయి దిలది’ మెన దేముడు జలొ అబ్బొస్‍క జొకర కెర, జేఁవ్ పోడియొ మోడ కెర, “ఎత్కిజిన్‍క వంట దాస” మెన సిస్సుల్‍చి అత్తి సొర్ప కెర దా, జేఁవ్ దొన్ని మొస్సక కి ఎత్కిజిన్‍క వంట దిలన్.
42 జేఁవ్ జనాబ్ ఎత్కిజిన్ పేట్ బెర్తు కతికయ్, 43 సేంసిల పోడి గండలు, మొస్స గండలు బార గంపల్‍తె సిస్సుల్ గుడ్డ బెరయ్‍ల. 44 జా దీసి పోడియొ కయ్‍లస, పాఁచ్ వెయిల్‍జిన్ ‡6:44 తేర్‍బోదల్ బాలబోదల్ కి తిల, గని మత్తయి 14:21తె రెగిడ్లి రితి, తేర్‍బోదల్ బాలబోదల్‍క ఒత్త లెక్క కెర్తి నాయ్.మున్సుబోదల్ జల.
యేసు పానిచి ఉప్పిరి ఇండిలిసి వాదుక సేంతుమ్ కెర్లిసి
(మత్త 14:22-33; యోహా 6:16-21)
45 తెదొడి బేగి, యేసు ప్రెజల్‍క నే తెద్రయ్‍తె తొలితొ, “తుమ్ దోని వెగ అంచి కంట తొలితొ గాడు జీన, బేత్సయిదా గఁవ్వి గెచ్చ” మెన సిస్సుల్‍క తెద్రవ దా, 46 జేఁవ్ ప్రెజల్‍తె సెలవ్ నఙన తెద్రవ దా, ప్రార్దన కెర్తి రిసొ యేసు డొంగ్రె వెగిలన్.
47 ఒగ్గర్ సాంజ్ జతికయ్, సిస్సుల్ తిలి జా దోని సముద్రుమ్ రితి జా గాడుచి మదెనె పాఁవ తతికయ్, యేసు ఎక్కిలొ గట్టుతె తా, 48 కిచ్చొ దెకిలొ మెలె, దోనిక వాదు పెలయ్‍తె తిలి రిసొ, దోని ఇండవుక సిస్సుల్ కస్టుమ్ జతె అస్తి.
జలె, అందరె, పాసి పాసి కుకుడొ వాఁసెనె, యేసు జా సముద్రుమ్‍చి ఉప్పిరి ఇండ జా, సిస్సుల్‍చి పాసి పాఁవ అయ్‍లొ. జోవయింక జిన్‍తె ఉట్ట గెచ్చుక మెనన్లొ. 49 గని, పానిచి ఉప్పిరి జో ఇండ గెతిసి సిస్సుల్ దెక, “డుంబొ, కిచ్చొగె” మెన ఉచర బమ్మ జా ఒర్సిల. 50 జేఁవ్ ఎత్కిజిన్ జోక దెక దస్సి పంబ్ర జలి బేగి, జో, “దయిరిమ్ జా. ఆఁవ్వి, తుమ్ బియఁ నాయ్” మెన జోవయింక సంగ 51 దోనితె జోవయించి నెడిమి వెగితికయ్, వాదు ముల దిలి. జాచి రిసొ జేఁవ్‍క జెఁవ్వి ఆచారిమ్ జా ఒగ్గర్ బమ్మ జల. 52 గని పోడియొక యేసు జర్గు కెర్లిసి అర్దుమ్ నే కెరన తిలి రిసొ, జో కొన్సొగె, జోచి పెట్టి బేడు బందిల్ జోచి సెక్తి అదికారుమ్ కేనెచి గే అర్దుమ్ నే కెరంతె, బలే ఆచారిమ్ తెన్ తిల.
అన్నె ఒగ్గర్‍జిన్‍క యేసు చెంగిల్ కెర్లిసి
(మత్త 14:34-36)
53 జేఁవ్ దోనితె గాడు జీన గెన్నేసరెతు ప్రాంతుమ్‍తె పాఁవ దోని ఒడ్డుతె బంద కెర 54 దోని తెంతొ ఉత్తిర్లి బేగి, ఒత్త తిల మాన్సుల్ జోక చిన కెర, 55 జబ్బు తిల మాన్సుల్ జా ఒండి పలాన్‍తె కేనె తిలె ఒత్త గెచ్చ, జేఁవ్ నిజ తిలి అంతుర్నొ తెన్ ఉక్కుల కెర యేసు కేనె అస్సె గే సూన్లె, ఒత్తయ్ వయ ఆన్‍తె తిల. 56 జా ప్రాంతుమ్‍చ పట్నలె గఁవ్విలె బయిలె, కేన్ జలెకు టాన్‍తె జో అయ్‍లొ గే, బాద తిలసక కడ ఆన, సంతవీదులె జలెకు ఎంగ్డవ దా, యేసుచొ పాలుమ్‍చి అంచు జలెకు జేఁవ్ చడుక మెన బతిమాల్ప జా సెలవ్ నఙన్‍తె తిల. కో జలెకు చడిల గే, జేఁవ్ చెంగిల్ జల.

- మార్కు
- <
- 6
- >

*6:2 6:2 ఎత్కి సెన్వర్ యూదుల్‍క బక్తి కెర్తి సెలవ్ కడ దీసి జయెదె. జా దీసి జోవయించ సబ గెరలె గెచ్చ, దేముడుచి కొడొ సూన కెర, ఎత్కి అదికారుమ్ తిలొ దేముడుక బక్తి కెరుల. జోక ‘యెహోవ’ మెన నావ్ తయెదె. జా దీసి ‘కిచ్చొ కామ్ కెర నాయ్’ మెన జో ఎత్కి అదికారుమ్ తిలొ దేముడు సంగిలిస్‍క యూదుల్‍చ వెల్లెల మాన్సుల్ ప్రెజల్‍క జాడు వయడ్లి రితి కెర కామ్ నే కెర్తిస్‍చి రిసొ ఒగ్గర్ ఆగ్నల్ అఁవ్వి ఉచర అస్తి. ఇన్నె, దొన్ని ఎన్నులు కోడ్లిస్‍క ‘కామ్’ మెన నింద కెర్తతి.

†6:37 6:37 నెంజిలె, దొన్ పుంజొజిన్ మాన్సుల్‍క ఏక్ దీస్‍చి కూలి డబ్బుల్ దెతి ఎదిలి డబ్బుల్.

‡6:44 6:44 తేర్‍బోదల్ బాలబోదల్ కి తిల, గని మత్తయి 14:21తె రెగిడ్లి రితి, తేర్‍బోదల్ బాలబోదల్‍క ఒత్త లెక్క కెర్తి నాయ్.

© 2018 WBT