- యోహాను
- <
- 12
- >

12
యేసుక వాసెన తేల్ గాఁస దిలిసి
(మత్త 26:6-13; మార్కు 14:3-9)
1 *12:1 పస్కా పండుగ్‍చి రిసొ 2:13చి ఎట్టొచి కోడు దెక.పస్కా పండుగ్‍క సొవ్వు పొదుల్ అగ్గె, యేసు బేతనియ గఁవ్వి అన్నె ఉట్ట అయ్‍లన్. జా గఁవ్వి యేసు జియడ్లొ లాజర్ అస్సె. 2 జలె, యేసు ఒత్త తతికయ్, జోచి రిసొ విందు దిల. మార్త జొగిడ్లి, చి యేసు తెన్ అన్నిమ్ కయ్‍లసతె లాజర్ తిలన్. 3 జేఁవ్ ఎత్కిజిన్ వెస తిలిస్‍తె, జలె, మరియ ఒగ్గర్ విలువ తిలి ఏక్ ఎదిలి చెంగిల్ వాసెన తేల్ ఆన్‍లి. ఆన, యేసుచ చట్టొతె గాఁస, జాచి సెండి తెన్ పుంచిలి, చి ఒండి గెరి జా తేల్‍చి వాసెన బెర్లి.
4 జలె, ఇస్కరియోతు యూదా మెలొ యేసుచ సిస్సుల్‍తె తా, జో కి ఒత్త అస్సె. కొన్సొ మెలె, జో పడ్తొ విరోదుమ్ సుదల్‍తె యేసుక దెర దెయెదె. జలె, యేసుక మరియ జా తేల్ గాఁస్తికయ్, జో యూదా జాక, 5 “ఈంజ తేల్ సొవ్వు పుంజొ వెండ్లుక విక గెల్తది జలె, బీద సుదల్‍క జా డబ్బుల్ దర్ముమ్ దెంక జతి!” మెన గోల కెర్లన్. 6 గని ఆరిక సంగిలొ, బీద సుదల్‍చి ఉప్పిర్‍చి కన్కారుమ్‍క నాయ్. కిచ్చొక మెలె, జో చోరు. సిస్సుల్‍చి డబ్బుల్ పెట్టె జోచి అత్తి తిలి, చి జా డబ్బుల్ జో చోర కంక అలవాట్ జా తిలొ.
7 జలె, యూదా జా కోడు సంగితికయ్, యేసు జోక, “జాక గోల కెరు నాయ్. అంక †12:7 పస్కా పండుగ్‍క కీసి మెండపిల్లక అర్పితుమ్ దెవుల గే, దస్సి, ఈంజ జెతె తిలి పస్కా పండుగ్‍క యేసుయి పాపల్ గెచ్చయ్‍తి అర్పితుమ్ జయెదె.రోవితి దీసికచి కామ్‍క ఈంజ గుర్తు తతి రితి జా, జా తేల్ తిఁయ దా తిలి. తవుసు. 8 బీద సుదల్ కెఁయఁక తెఁయఁక తుమ్‍చి తెన్ తవుల చి రిసొ ఇస్టుమ్ అయ్‍లి పొది జోవయింక దర్ముమ్ దెంక జయెదె. ఆఁవ్, మాత్రుమ్, కెఁయఁక తెఁయఁక తుమ్‍చి తెన్ ఇసి తయె నాయ్” మెన సంగిలన్.
9 యెరూసలేమ్‍తె ‡12:9 2:13చి ఎట్టొచి కోడుక దెక.పండుగ్‍క బెర తిల యూదుల్, జలె, యేసుచి రిసొ, జో ‘బేతనితె లాజర్‍తె అస్సె’ మెన సూన కెర, యేసుక దెకుక మెన, చి జో జియడ్లొ లాజర్‍క దెకుక మెన ఒత్త ఉట్ట అయ్‍ల.
10-11 జాకయ్, ‘లాజర్‍క జియడ్లిసిచి రుజ్జు దెక ఒగ్గర్‍జిన్ అమ్‍చి ఆచారిమ్ ముల దా యేసుక నంపజతతి’ మెన వెల్లెల పూజర్లు బియఁ కెర, లాజర్‍క కి మారుక ఉచర్ల.
యేసు యెరూసలేమ్‍తె ఉట్ట అయ్‍లొ
(మత్త 21:1-11; మార్కు 11:1-11; లూకా 19:28-40)
12 ‘యేసు యెరూసలేమ్‍తె జెతయ్’ మెన పండుగ్‍క బెర తిల మాన్సుల్ అన్నెక్ దీసి సూన కెర, 13 ‘జో తెన్ దస్సుల్ జమ్‍దె’ మెన, పట్నుమ్ తెంతొ బార్ జా కజురుమ్ రూకుల్‍చ మట్టల్ మోడ దెరన వట్టె జా తా, యేసు పాసి అయ్‍లి పొది “అమ్‍చొ ప్రబుచి నావ్ తెన్ జెతొ రచ్చించుప కెర్తొసొక జొఒర, జొఒర! అమ్‍చి ఇస్రాయేల్‍చ ప్రెజల్‍చొ రానొక ఓసన్న, ఓసన్న!” మెన జోచి రిసొ కేకుల్ గల్తె తిల.
14-15 జలె, ‘జర్గు జయెదె’ మెన దేముడుచి కొడొతె పూర్గుమ్ దేముడు రెగ్డయ్‍లి తిలిసి జర్గు జలి. కీసి మెలె, యేసు ఏక్ గాడ్దె పిల్ల దొర్కు కెరన, వెగ, పట్నుమ్‍తె అయ్‍లొ.
“ఓ §12:14-15 ‘సీయోనుచి దువిసి’ మెలె, యూదుల్ మొత్తుమ్‍క టాలి జయెదె.సీమోనుచి దువిసి, తుయి అన్నె బి నాయ్!
గాడ్దె పిల్లతె వెగ, తుమ్‍చొ రానొ జెతయ్!”
మెన రెగిడ్లి కోడు.
16 ఈంజ ఎత్కి జర్గు జతె తిలి పొది యేసుచ సిస్సుల్ కి అర్దుమ్ కెరంతి నాయ్. గని యేసు దేముడు అబ్బొస్‍తె అన్నె వెగ గెలి పడ్తొ, యేసుక ఇసి జలి, చి జోచి రిసొ దేముడు అబ్బొసి జా కోడు రెగ్డవ తిలన్ మెన ఉచార కెర్ల.
17 జలె, యేసు జో లాజర్‍క మెస్సున్ తెంతొ బుకారా జియడ తిలిస్‍తె బెర తిల మాన్సుల్ జేఁవ్ జా ఇసి సొంత దెకిలిస్‍క అప్పె సాచి సంగితె తిల. 18 యెరూసలేమ్‍తెచ ప్రెజల్ కిచ్చొక యేసు తెన్ దస్సుల్ జంక బార్ జా తిల మెలె, లాజర్‍క యేసు జియడ జోచి అదికారుమ్‍క రుజ్జు దెకయ్‍లిస్‍చి రిసొ సూన తిల. 19 ప్రెజల్ యేసుక నంపజతతి మెన పరిసయ్యుల్ దెక, “అయ్యొ, జోవయింక పిట్టయ్‍తిసి అమ్ అన్నె కిచ్చొ కెరుక కామ్‍క నెంజె. ఆదె, లోకుమ్ ఎత్కిచ మాన్సుల్ జోచి పట్టి గెచ్చ అస్తి” మెన ఎక్కిలొ తెన్ ఎక్కిలొ లట్టబన్ల.
20 పండుగు పొది బక్తి కెరుక అయ్‍లసతె సగుమ్‍జిన్ గ్రీసు దేసిమ్‍చ మాన్సుల్ ఒత్త అయ్‍ల. 21 జేఁవ్ జలె, గలిలయతె తిలి బేత్సయిదా గఁవ్విచొ పిలిప్ మెంతొ యేసుచొ సిస్సుడు ఎక్కిలొక చజ కెర జోక “బాబు, యేసు తెన్ లట్టబుక మెన అయ్‍లమ్” మెన సంగిల. 22 చి పిలిప్ అంద్రెయ మెలొ సిస్సుడుక సంగ, జేఁవ్ దొగుల యేసుతె జా, జోక సంగిల.
యేసు మొర గెచ్చుక తిలిస్‍చి రిసొ సంగిలిసి
23 యేసుక జేఁవ్ దొగుల సిస్సుల్ జా కబుర్ సంగితికయ్, జో జోవయింక, “ఆఁవ్ మాన్సు జా జెర్మున్ అయ్‍లొసొ గవురుమ్ జతి సమయుమ్ జా అస్సె. 24 తుమ్‍క ఆఁవ్ కిచ్చొ నిజుమి కచితుమ్ సంగితసి మెలె, గోదుమ్ గిడ్డ జవుస్ పంటొ దెరుక జలె, బుఁయ్యె సేడ చొప్పొ కుసుడ గెలెకయ్ జయెదె. దస్సి తొలితొ మొర్లి రితి నే జలెగిన, ఎక్కి గిడ్డయ్ తాఁ గెచ్చెదె. గని దస్సి మొర్లి రితి జలె, ఒగ్గర్ పంటొ దెరెదె.
25 “జోచి జీవుక జో కో ప్రేమ కెర రచ్చించుప కెరనుక ఉచరుల గే, జోచి ప్రానుమ్ పాడ్ జా గెచ్చెదె, గని ఈంజ లోకుమ్‍తె కో జోచి సొంత జీవుక విలువ నే దెకితె దేముడుక నిదానుమ్ కెరుల గే, జోచి జీవు జోక దొర్కు జా, పరలోకుమ్‍తె గెచ్చ కెఁయఁక తెఁయఁక ఒత్త జివుల. 26 అంచి సేవ కో కెరుల గే, అంచి పట్టి అయ్‍లి రితి ఆఁవ్ కెర్తి రితి కెరుక, చి ఆఁవ్ కేనె తయిందె గే, అంచొ సేవ కెర్తొసొ ఒత్తయ్ తంక. కో అంచి సేవ కెరుల గే, జోక కచితుమ్ దేముడు అబ్బొ గవురుమ్ కెరెదె.
27 “ఓ బ, అప్పె అంచి పెట్టి ఒగ్గర్ బాద జతసి. ఆఁవ్ తుక కిచ్చొ సంగుక? ‘ఓ బ, ఈంజ సమయుమ్‍చి కామ్ అంక పిట్టవు’ మెన సంగుక గే? నాయ్, నెంజె. ఈంజ కామ్‍చి రిసొయి, సమయుమ్‍చి రిసొయి ఈంజ లోకుమ్‍తె ఆఁవ్ అయ్‍లయ్, గెద? 28 ఓ బ, తుచి నావ్‌క గవురుమ్ కెరను” మెన దేముడు అబ్బొస్‍క ప్రార్దన కెర్లన్, చి బేగి, ఆగాసుమ్ తెంతొ జో దేముడు జోచి అవాడ్ సూనయ్‍లన్. కిచ్చొ మెన సూనయ్‍లన్ మెలె, “అంచి నావ్‌క గవురుమ్ కెర అస్సి, చి అన్నె గవురుమ్ కెరనిందె” మెన సంగిలన్.
29 పాసి టీఁవ తిల జనాబ్ సూన్ల, చి “ఉర్ముల్ కెర్లి” మెన జోవయింతె సగుమ్‍జిన్ సంగిల. అన్నె సగుమ్‍జిన్, మాత్రుమ్, “దేముడుచి దూత ఎక్కిలొ జో తెన్ లట్టబ్లన్” మెన సంగిల. 30 యేసు జోవయింక, “ఈంజ అవాడ్ సూనయ్‍లిసి అంక దయిరిమ్ కెర్తి రిసొ నాయ్, అంక దయిరిమ్ అస్సె. గని తుమ్‍కయ్ ‘నంపజతు’ మెన సూనయ్‍లన్. 31 కిచ్చొక మెలె, అప్పె జర్గు జంక తిలిస్‍చి రిసొ ఈంజ లోకుమ్‍చ తీర్పు జవుల. అప్పె జర్గు జంక తిలిస్‍చి రిసొ, ఈంజ లోకుమ్‍క అప్పెచి మట్టుక ఏలుప కెర్తొ సయ్‍తానుక బార్ కెర పెలవ దెయెదె. 32 అన్నె, మాన్సుల్ అంక బుఁయి తెంతొ ఉక్కుల టీఁవడ్లి పొదిక దేసిమ్‍లు ఎత్కి తెంతొచ మాన్సుల్‍క అంచితె బుకారా ఆనిందె” మెన ఒత్త తిలసక యేసు సంగిలన్. 33 ‘ఉక్కుల టీఁవడ్తి పొదిక’ మెలి కోడుతె కిచ్చొ అర్దుమ్ మెలె, ఏక్ *12:33 ‘సిలువ’ కీసి తయెదె మెలె, ఏక్ టీఁవ్‍తి చి ఏక్ అడ్డుమ్ జతి దొన్ని డేడివొ రిత డండల్ బెదవుల జా సిచ్చ జతొ మాన్సుక జా సిలువతె ఎంగ్డవ కెర, జోవయించ అత్తొ చట్టొ చంపొ కెరవ, అత్తొచట్టొతె మేకుల్ పెట, నెంజిలె వాలివొ తెన్ బంద దా, సిలువ బుఁయ్యె టీఁవ రోవ కెర దస్సే ములుల. జో సిచ్చ జతొసొ దస్సి ఒడొయ్ జా మొరెదె. రోమ్ దేసిమ్‍చి అలవాట్ తెన్ చి సిచ్చ, జా.సిలువతె మాన్సుల్ యేసుక టీఁవడ్లె, మొరెదె. జో సంగిలిస్‍తె జయ్యి అర్దుమ్.
34 జలె, యేసు జా కోడు సంగితికయ్, జనాబ్‍తెచ మాన్సుల్ ఆచారిమ్ జా కిచ్చొ మెల మెలె, “ ‘రచ్చించుప కెర్తొసొ జతొ క్రీస్తు నే మొర్తె కెఁయఁక తెఁయఁక తా గెచ్చెదె’ మెన †12:34 తెలుగు బైబిల్‍తె ధర్మశాస్త్రమ్ మెలె, మోసేచి అత్తి దేముడు రగ్డయ్‍లి ఆగ్నల్ మెన అమ్ జానుమ్. ఈంజ కొడొ ఎత్కి బైబిల్‍తె అగేచి పాఁచ్ పుస్తకుమ్‍తె రెగ్డయ్ జా అస్సె. ఈంజ దెకవుక మెన కుపియ బాసతె నొయి ప్రమానుమ్‍తె మోసే పూర్గుమ్‍చొచి అత్తి రెగిడ్లి దేముడుచ ఆగ్నల్ మెన రగ్డవ అస్సె.మోసే పూర్గుమ్‍చొచి అత్తి దేముడు రెగ్డయ్‍ల ఆగ్నల్‍తె తిలిసి సూన అస్సుమ్. గని తూయి జలె, ‘ఆఁవ్ మాన్సు జా జెర్మున్ అయ్‍లొసొక ఉక్కుల టీఁవడుక అస్సె’ మెన తుయి సంగితసి. దస్సి జలె మాన్సు జా జెర్మున్ అయ్‍లొసొ క్రీస్తు జయెదె గే, నెంజె గే?” మెన అన్మానుమ్ జల.
35 జేఁవ్ దస్సి జతికయ్, యేసు జోవయింక, “అన్నె సగుమ్ దీసల్ అంచి ఉజిడి తుమ్‍చి తెన్ తయెదె. తుమ్ అందర్‍బుద్దిక దెర్ను నే సేడ్తి రిసొ, ఈంజ ఉజిడి తతె తుమ్ ఈంజ ఉజిడ్‍తె ఇండ. కిచ్చొక మెలె, అందర్‍తె కో ఇండుల గే, కేనె గెతతి గే నేన్‍తి. 36 తుమ్ ఉజిడ్‍చ పుత్తర్లు జతి రిసొ, ఈంజ ఉజిడి తుమ్‍తె తతె ఎద ఈంజ ఉజిడ్‍క పూర్తి నంపజంక దెర” మెన బోదన కెర్లన్. యేసు ఇసి సంగ కేడయ్‍లి పడ్తొ, ఒత్త తెంతొ బార్ జా, యూదుల్ నే చజితి రితి లుంకిల్ రితి తిలొ.
యూదుల్ నే నంపజలిస్‍చి రిసొచి కోడు
37 యేసు జోవయించి మొక్మె జోచి అదికారుమ్‍క రుజ్జు దెకయ్‍త ఎత్తివాట్ కమొ కెర తిలె కి, జోక జేఁవ్ నంపజతి నాయ్. 38 జేఁవ్ నే నంపజతిసి కిచ్చొక మెలె, యెసయా పూర్గుమ్‍చొచి అత్తి దేముడు రెగిడ్లి కోడు నెరవెర్సుప జతి రిసొయి.
“ఓ ప్రబువ, అమ్ సంగిలి తుచి కబుర్ సూన్లె కి, కో నంపజా అస్తి? కోయి నాయ్. తుచి అదికారుమ్‍క రుజ్జు దెకయ్‍త కమొ దెకిలెకి, జోవయించి జా సెక్తి కో చిన అస్తి? కోయి నాయ్”
మెన రెగిడ్లి కోడు. 39 జాకయ్ యేసుక నంపజంక నెతిర్ల. 40 పడ్తొ జోవయించి సిచ్చచి రిసొ యెసయా పూర్గుమ్‍చొచి అత్తి జో ప్రబు రెగ్డియ్‍లిసి అన్నెక్‍తె కి జయ్యి అర్దుమ్.
“జోవయించ అంకివొ గుడ్డి కెర్లి రితి కెర,
జోవయించి పెట్టి బేడు బందిలి రితి దేముడు కెర అస్సె.
‡12:40 నెంజిలె. “నెంజిలె జోవయించ అంకివొ దెకిత, జోవయించి పెట్టి అర్దుమ్ కెరంత, చి ఆఁవ్ చెంగిల్ కెర్తి వరుమ్ నఙనుక పసుల జెత”.‘జోవయించ అంకివొ దెకుత్ నాయ్,
జోవయించి పెట్టి అర్దుమ్ కెరంతు నాయ్,
ఆఁవ్ దెతి వరుమ్ నఙనుక బుల జెతు నాయ్’ మెన అంచి సెలవ్”
మెన ప్రబు రెగ్డయ్‍లి కోడు.
41 యెసయా పూర్గుమ్‍చొ కీసి ఇసి మెలన్ మెలె, దేముడు దెకయ్‍లి సివ్నతె యేసుచి గవురుమ్‍చి గుర్తు దెక తిలొ, చి జోచి రిసొ రెగిడ్లన్.
42 యూదుల్‍తె ఒగ్గర్‍జిన్ యేసుక నే నంపజలెకి, జోవయింతె ఒగ్గర్‍జిన్ వెల్లెల మాన్సుల్ కి నంపజల. గని మాన్సుల్‍చి మొక్మె ఒప్పన్‍తి నాయ్. కిచ్చొక మెలె, ‘పరిసయ్యుల్ సూన్లె, అమ్‍క సబ గెరలె అన్నె పెసయితి నాయ్’ మెన బిల. 43 కిచ్చొక దస్సి బిల మెలె, దేముడు దెతి గవురుమ్‍చి కంట, మాన్సు దెతి గవురుమ్‍కయ్ ఆస జా తిల.
44 జలె, ఎత్కిజిన్ సూన్‍తి రితి కేక్ గల యేసు కిచ్చొ మెన బోదన కెర్లన్ మెలె, “కో అంకయ్ నంపజతతి గే, ఎక్కి అంకయ్ నాయ్, గని అంక తెద్రయ్‍లొసొక నంపజతతి. 45 అంకయ్ కో దెకితతి గే, అంక తెద్రయ్‍లొసొక దెకితతి.
46 “ఈంజ లోకుమ్‍తె కిచ్చొక అయ్‍లయ్ మెలె, అందర్‍బుద్ది ఇండిత ఈంజ లోకుమ్‍చ మాన్సుల్‍క ‘దస్సి తత్తు నాయ్, గని అంక నంపజా రచ్చించుప జతు’ మెన దొర్కు జలి ఉజిడి తా ఈంజ లోకుమ్‍తె అయ్‍లయ్. 47 అంచ కొడొ కో సూన్‍తతి గని కెర్తి నాయ్ గే, జోవయింక ఆఁవ్ తీర్పు కెరి నాయ్. కిచ్చొక మెలె, ఆఁవ్ ఈంజ లోకుమ్‍తె అయ్‍లిసి ఈంజ లోకుమ్‍చక తీర్పు కెర సిచ్చ కెర్తి రిసొ నాయ్, గని జోవయింక రచ్చించుప కెర్తి రిసొయి అయ్‍లయ్.
48 “గని జాగర్త తా. కిచ్చొక మెలె, కో అంక నంప కెర్తి నాయ్, చి అంచ కొడొ సూన కెరుక నెసితి గే, జోవయింక తీర్పు కెర సిచ్చతె తెద్రయ్‍తిసి అస్సె. మెలె, ఈంజ లోకుమ్‍చక తీర్పు కెర్తి జా ఆకర్ దీసిక, ఆఁవ్ అప్పె సంగిల కొడొ జోవయింక కచితుమ్ తీర్పు కెర సిచ్చతె తెద్రవుల. 49 కిచ్చొక మెలె, అఁవ్వి కెర ఆఁవ్ కిచ్చొ సంగి నాయ్. ఆఁవ్ కిచ్చొ మెన లట్టబుక గే, కిచ్చొ సంగుక గే, అంక తెద్రయ్‍లొ దేముడు అబ్బొయి అంక ఆడ్ర దా అస్సె. 50 అన్నె కేనె నాయ్, గని జోచి కోడు కెర్తిస్‍తెయ్ పరలోకుమ్‍తె బెదితి కెఁయఁక తెఁయఁక చెంగిల్ తతి సెక్తి అస్సె మెన కచితుమ్ జాని. జాకయ్ ఆఁవ్ కిచ్చొ సంగితసి గే, దేముడు అబ్బొయి సంగిల్ రితి ఆఁవ్ సంగితసి.”

- యోహాను
- <
- 12
- >

*12:1 12:1 పస్కా పండుగ్‍చి రిసొ 2:13చి ఎట్టొచి కోడు దెక.

†12:7 12:7 పస్కా పండుగ్‍క కీసి మెండపిల్లక అర్పితుమ్ దెవుల గే, దస్సి, ఈంజ జెతె తిలి పస్కా పండుగ్‍క యేసుయి పాపల్ గెచ్చయ్‍తి అర్పితుమ్ జయెదె.

‡12:9 12:9 2:13చి ఎట్టొచి కోడుక దెక.

§12:14-15 12:14-15 ‘సీయోనుచి దువిసి’ మెలె, యూదుల్ మొత్తుమ్‍క టాలి జయెదె.

*12:33 12:33 ‘సిలువ’ కీసి తయెదె మెలె, ఏక్ టీఁవ్‍తి చి ఏక్ అడ్డుమ్ జతి దొన్ని డేడివొ రిత డండల్ బెదవుల జా సిచ్చ జతొ మాన్సుక జా సిలువతె ఎంగ్డవ కెర, జోవయించ అత్తొ చట్టొ చంపొ కెరవ, అత్తొచట్టొతె మేకుల్ పెట, నెంజిలె వాలివొ తెన్ బంద దా, సిలువ బుఁయ్యె టీఁవ రోవ కెర దస్సే ములుల. జో సిచ్చ జతొసొ దస్సి ఒడొయ్ జా మొరెదె. రోమ్ దేసిమ్‍చి అలవాట్ తెన్ చి సిచ్చ, జా.

†12:34 12:34 తెలుగు బైబిల్‍తె ధర్మశాస్త్రమ్ మెలె, మోసేచి అత్తి దేముడు రగ్డయ్‍లి ఆగ్నల్ మెన అమ్ జానుమ్. ఈంజ కొడొ ఎత్కి బైబిల్‍తె అగేచి పాఁచ్ పుస్తకుమ్‍తె రెగ్డయ్ జా అస్సె. ఈంజ దెకవుక మెన కుపియ బాసతె నొయి ప్రమానుమ్‍తె మోసే పూర్గుమ్‍చొచి అత్తి రెగిడ్లి దేముడుచ ఆగ్నల్ మెన రగ్డవ అస్సె.

‡12:40 12:40 నెంజిలె. “నెంజిలె జోవయించ అంకివొ దెకిత, జోవయించి పెట్టి అర్దుమ్ కెరంత, చి ఆఁవ్ చెంగిల్ కెర్తి వరుమ్ నఙనుక పసుల జెత”.

© 2018 WBT