- యోహాను
- <
- 13
- >

13
యేసు జోచ సిస్సుల్‍క చట్టొ దోవిలిసి
1 ఈంజ లోకుమ్ ముల దా దేముడు అబ్బొస్‍తె అన్నె ఉట్ట గెతి సమయుమ్ అయ్‍లి మెన యేసు జానె. జో ఈంజ లోకుమ్‍తె నిసాన్ల బారజిన్ సిస్సుల్‍క అగ్గె తెంతొ ప్రేమ కెర్తయ్, గని అప్పె, *13:1 పస్కా పండుగ్‍క కీసి మెండపిల్లక అర్పితుమ్ దెవుల గే, దస్సి, ఈంజయ్ పండుగు దీసి యేసుయి పాపల్ గెచ్చయ్‍తి అర్పితుమ్ జయెదె.పస్కా పండుగ్‍క ఏక్ దీసి అగ్గె, ఆకర్ ఎదచి జోచి ఎదివాట్ ప్రేమ సొస్టుమ్ దెకయ్‍లొ.
2 జా సంజె, యేసు జోవయించ బారజిన్ సిస్సుల్ తెన్ ఎక్కితె అన్నిమ్ కెర్తతి. ఇస్కరియోతు సీమోనుచొ యూదా మెలొ పుత్తుసి జోవయింతె అస్సె. జలె, యేసుక విరోదుమ్ సుదల్‍చి అత్తి దెర దెంక మెన సయ్‍తాన్ యూదాక సికడ అస్సె. 3 గని, ‘దేముడు అబ్బొ అంచి అత్తి ఎత్కి సొర్ప కెర దా అస్సె, చి దేముడు అబ్బొ తెంతొ ఉత్ర అయ్‍లయ్, చి దేముడు అబ్బొతెయి ఆఁవ్ అన్నె ఉట్ట గెతసి’ మెన యేసు జానె.
4 జలె, అన్నిమ్ కెర్తె తిలి పొది యేసు ఉట్ట, జో గలన తిలి దిగిల్ సొక్క రితిసి తిఁయ దా, జోవయించ సిస్సుల్‍క, జో గొత్తి సుదొ జతి రితి గుర్తుక, ఏక్ తువ్వల్ కెరంటె బందన్లన్. 5 తెదొడి తప్పెలయ్ పాని సువ కెర, సిస్సుల్‍చ చట్టొ దోవ జో బందన్లి తువ్వల్ తెన్ పుంచుక దెర్లన్. సగుమ్‍జిన్‍చ చట్టొ దోవ పుంచ తా, 6 సీమోను పేతురుచ చట్టొ దోవుక మెన జోతె పాఁవిలన్. గని పేతురు జోక, “ప్రబు, తుయి అంచ చట్టొ దోవుక గే? పోని!” మెన బమ్మ తెన్ సంగిలన్. 7 ‘పోని’ మెన సంగితికయ్, యేసు జోక “ఆఁవ్ అప్పె కెర్తిసి తుక అప్పె అర్దుమ్ నాయ్. గని పడ్తొక అర్దుమ్ కెరంతె” మెన సంగిలన్. 8 పేతురు జోక అన్నె, “ప్రబు, తుయి అంచయ్ చట్టొ కెఁయఁక కి దోవుక ఆఁవ్ ఒప్పి నాయ్” మెన ఒగ్గర్ జా సంగిలన్. యేసు జోక, “ఆఁవ్ తుక †13:8 13:1చి ఎట్టొచి కోడు దెక.సుబ్రుమ్ నే కెర్లె, అంచి రాజిమ్‍తె తుక కిచ్చొ వాట తయె నాయ్” మెన సంగిలన్. 9 పేతురు జోక, “ప్రబు, దస్సి జలె, అంచ చట్టొ అత్తొ బోడి కి, ఎత్కి దోవ గెలు!” మెన సంగిలన్.
10 తెదొడి యేసు జోక, “కో పాని నాయ తవుల గే, జోచ చట్టొక పిట్టవ, పూర్తి సుబ్రుమ్ జా తవుల. దస్సి, ఎక్కిలొక పిట్టవ, తుమ్ ఎత్కిజిన్ సుబ్రుమ్ జా అస్సుస్” మెలన్. 11 యేసు కిచ్చొక దస్సి మెలన్ మెలె, కో జోక విరోదుమ్ సుదల్‍తె దెర దెయెదె గే జో జానె. జాకయ్ ‘ఎక్కిలొక పిట్టవ తుమ్ ఎత్కిజిన్ సుబ్రుమ్ జా అస్సుస్’ మెన సంగ తిలొ.
12 సిస్సుల్‍చ చట్టొ దోవ కేడయ్‍లి పడ్తొ, జోచ పాలల్ అన్నె గలన, అన్నె అన్నిమ్‍తె వెస, యేసు జోవయింక, “ఆఁవ్ తుమ్‍క కెర్లి గుర్తుచి రిసొ తుమ్‍క అర్దుమ్ జలి గే నాయ్ గే? 13 అల్లె, అంక ‘గురు’, ‘ప్రబు’ మెన తుమ్ సంగితసు. బాద నాయ్. ఆఁవ్ నిజుమి తుమ్‍చొ గురు, తుమ్‍చొ ప్రబు. 14 ఆఁవ్ జలె, తుమ్‍చొ ప్రబు తుమ్‍చొ గురు జలెకి, తుమ్‍క సేవ కెర్తి ఏక్ గుర్తుక తుమ్‍చ చట్టొ దోవితసి జలె, తూమ్ జా గుర్తుచి అర్దుమ్ కెరన తూమ్ కి ఎక్కిలొచ చట్టొ ఎక్కిలొ దోవిలి రితి జా, ఎక్కిలొక ఎక్కిలొ సేవ కెర్తె తంక. 15 ఆఁవ్ అప్పె కెర్లిసి జా గుర్తుకయ్, తుమ్‍క ఆఁవ్ కెర్లి రితి తుమ్ ఎక్కిలొక ప్రేమ కెర్తె తంకయ్. 16 తుమ్‍క నిజుమి కచితుమ్ ఆఁవ్ కిచ్చొ సంగితసి మెలె, సేవ కెర్తొసొ జోచొ ఎజొమానిచి కంట వెల్లొ నెంజె. దస్సి, తెద్రయ్ జలొసొ, జలె, జోక తెద్రయ్‍లొసొచి కంట వెల్లొ నెంజె. 17 జలె, ఈంజ ఎత్కిచి అర్దుమ్ కెరన్లదు మెలె, జా బుద్ది ఇండితె తిలె తుమ్‍క చెంగిలి.
విరోదుమ్ సుదల్‍తె దెర దెయెదె
(మత్త 26:20-25; మార్కు 14:17-21; లూకా 22:21-23)
18 “గని, ఆఁవ్ అప్పె సంగిలి బుద్ది తుమ్ ఎత్కిజిన్ జసు నాయ్. కిచ్చొక మెలె, ఆఁవ్ నిసాన్లసచి బుద్ది ఆఁవ్ జాని. అప్పె జర్గు జతిసి కిచ్చొక జయెదె మెలె,
అంచి తెన్ అన్నిమ్ కెర్లొ ఎక్కిలొ అంక తాప్ దిలి రితి కెరెదె
మెన రెగిడ్లి కోడు అప్పె నెరవెర్సుప జంకయ్. 19 ఈంజ ఎత్కి జర్గు నే జతె అగ్గె ఆఁవ్ తుమ్‍క కిచ్చొక సంగితసి మెలె, జా జర్గు జలి మెలె, జా రుజ్జు దెక, ‘నిజుమి దేముడు తెద్రయ్‍లొ క్రీస్తు రచ్చించుప కెర్తొసొ’ మెన అంచి రిసొ తుమ్ పూర్తి దయిరిమ్ తెన్ నంప జస్తె. 20 తుమ్‍క అన్నె కిచ్చొ నిజుమి కచితుమ్ ఆఁవ్ సంగితసి మెలె, ఆఁవ్ తెద్రయ్‍త మాన్సుల్‍క కో నంపజా మరియాద కెరుల గే, అంకయ్ నంపజా మరియాద కెర్లి రితి జయెదె. అంకయ్ నంపజా కో మరియాద కెరుల గే, అంక తెద్రయ్‍లొసొక నంపజా మరియాద కెర్లి రితి జయెదె” మెన సంగిలన్.
21 ఈంజేఁవ్ కొడొ సంగ కెర, యేసు జోచి మెన్సుతె బాద సేడ, సిస్సుల్‍క కిచ్చొ సాచి సంగిలన్ మెలె, “తుమ్‍క కిచ్చొ నిజుమి కచితుమ్ ఆఁవ్ సంగితసి మెలె, తుమ్‍చితె ఎక్కిలొ అంక విరోదుమ్ సుదల్‍చి అత్తి సొర్ప కెర దెయెదె” మెన సంగిలన్. 22 జలె, కిచ్చొ రిసొ సంగితయ్ గే నేన్‍తి, చి ఎక్కిలొక ఎక్కిలొ అన్మానుమ్ తెన్ దెక దుకుమ్ జల. 23 గని యేసు ఒగ్గర్ ప్రేమ కెర్లొ సిస్సుడు ఎక్కిలొ యేసుచి ‡13:23 జోవయించ విందుల్ రిత అన్నిమ్‍తె బల్లచి సుట్టునంత బెంచివొ చి ఉప్పిరి ఇదిల్ ఎంగ్డ తిలి రితి ఒర్గు జా అన్నిమ్ కెరుల.గుండెచి ఉప్పిరి పెల వెస అస్సె. 24 జాకయ్, సీమోను పేతురు జో సిస్సుడుక సయ్‍న కెర, “కచి రిసొ సంగితయ్ గే, సూన అమ్‍క సంగు” మెన సంగిలన్. 25 జాకయ్, యేసుచి గుండెచి ఉప్పిరి పెల తిలొ జో సిస్సుడు “ప్రబు, కచి రిసొ దస్సి సంగిలది?” మెన పుసిలన్, చి 26 యేసు పోడి గండ దెర, “ఈంజ పోడి గండ రోస్‍తె బుడ్డవ కక్క దెయిందె గే, జొయ్యి” మెన సంగిలన్. సంగ, జా గండ బుడ్డవ కెర, ఇస్కరియోతు సీమోనుచొ పుత్తుస్ జలొ యూదాక దిలొ. 27 యూదా జా గండ నఙన్లి బేగి, సయ్‍తాన్ జోక దెర్లన్. యేసు జానె, చి “తుయి కెరుక తిలిసి బే బేగి జర్గు కెరు!” మెన యూదాక సంగిలన్.
28 యేసు యూదాక కిచ్చొక దస్సి సంగిలన్ గే జా అన్నిమ్ కెర్తె తిలసతె కోయి నేన్‍తి. 29 గని జోచి డబ్బుల్ పెటె యూదాచి అత్తి తిలి, చి ‘పండుగు అన్నిమ్‍క దొర్కు జలిసి గెన ఆను’ జలెకు, ‘బీద సుదల్‍క కిచ్చొ జవుస్ దర్ముమ్ దేసు’ మెన యేసు జా కోడు సంగ తయెదె మెన సగుమ్‍జిన్ ఉచర్ల. 30 జలె, జా గండ నఙన, యూదా చట్కున బార్ జా ఉట్ట గెలన్. తెదొడి అందర్ జా తిలి.
ఎక్కిలొక ఎక్కిలొ ప్రేమ కెర్తె తా
31 యూదా బార్ జతికయ్, తిల సిస్సుల్‍క యేసు, “అప్పెయి జర్గు జతిసి తెన్ ఆఁవ్ మాన్సు జా జెర్మున్ అయ్‍లొసొచి గవురుమ్ డీసెదె, చి అంక జర్గు జతిస్‍చి రిసొ దేముడు ప్రబుచి గవురుమ్ డీసెదె. 32 అంచితె జర్గు జతిస్‍తె దేముడుక గవురుమ్ జెయెదె, చి జా కామ్‍తె అంక కి జో గవురుమ్ కెరెదె. బేగి గవురుమ్ కెరెదె.
33 “ఓ పుత్తర్లు, అప్పె ఏక్ గడియయ్ తుమ్‍చి తెన్ ఇసి తయిందె, చి ఉట్ట గెచ్చిందె. ఆఁవ్ గెలె, అంక చజితె, గని యూదుల్‍క ఆఁవ్ సంగిలి రితి, ఆఁవ్ కేనె గెచ్చిందె గే, తుమ్ అప్పె ఒత్త జెంక నెతుర్సు.
34 “జలె, తుమ్‍క ఏక్ నొవి ఆగ్న దెతసి. కిచ్చొ ఆగ్న మెలె, తుమ్ ఎక్కిలొక ఎక్కిలొ ప్రేమ కెర్తె తా. ఆఁవ్ తుమ్‍క కెద్ది ప్రేమ దెకవ అస్సి గే, దస్సి తూమ్ కి ఎక్కిలొక ఎక్కిలొ ప్రేమ కెర్తె తంక. 35 తుమ్‍చితె ఎక్కిలొక ఎక్కిలొ దస్సి ప్రేమ కెర్తె తిలె, తుమ్‍క ‘అమ్‍చ సిస్సుల్’ మెన ప్రెజల్ ఎత్కి చినుల. జయ్యి జోవయింక రుజ్జు తయెదె” మెన బోదన కెర్లన్.
36 తెదొడి సీమోను పేతురు “ప్రబు, కేనె గెతి రిసొ తుయి సంగితసి?” మెన యేసుక పుసిలన్, చి యేసు జోక, “ఆఁవ్ కేనె గెతసి గే, తుయి అప్పె అంచి పట్టి జెంక నెతిర్సి, గని పడ్తొక జెస్తె” మెన సంగిలన్. 37 జాకయ్ పేతురు జోక, “ప్రబు, ఆఁవ్ కిచ్చొక అప్పె తుచి పట్టి జెంక నెతిరి? తుచి రిసొ ఆఁవ్ మొర కి గెచ్చిందె!” మెన సంగిలన్. 38 యేసు జోక, “అంచి రిసొ తుయి మొర గెచ్చుక దయిరిమ్ గే? తుక కిచ్చొ నిజుమి కచితుమ్ ఆఁవ్ సంగితసి మెలె. ఆజి రాతిక, కుకుడొ నే వాఁస్తె అగ్గె, ‘జోక నేని’ మెన తుయి తివ్వెరి అంచి రిసొ సంగితె” మెన సంగిలన్.

- యోహాను
- <
- 13
- >

*13:1 13:1 పస్కా పండుగ్‍క కీసి మెండపిల్లక అర్పితుమ్ దెవుల గే, దస్సి, ఈంజయ్ పండుగు దీసి యేసుయి పాపల్ గెచ్చయ్‍తి అర్పితుమ్ జయెదె.

†13:8 13:8 13:1చి ఎట్టొచి కోడు దెక.

‡13:23 13:23 జోవయించ విందుల్ రిత అన్నిమ్‍తె బల్లచి సుట్టునంత బెంచివొ చి ఉప్పిరి ఇదిల్ ఎంగ్డ తిలి రితి ఒర్గు జా అన్నిమ్ కెరుల.

© 2018 WBT